Papersnake/gushiwen huggingface dataset:
伋人召宴感赋
李振唐（清代）

翠楼香梦蓦成空，回首莎阶剩落红。休鄙樊川轻薄意，人生能醉几春风。
离思五首
元稹（唐代）

自爱残妆晓镜中，环钗漫篸绿丝丛。
须臾日射胭脂颊，一朵红苏旋欲融。

山泉散漫绕阶流，万树桃花映小楼。
闲读道书慵未起，水晶帘下看梳头。

红罗著压逐时新，吉了花纱嫩麴尘。
第一莫嫌材地弱，些些纰缦最宜人。

曾经沧海难为水，除却巫山不是云。
取次花丛懒回顾，半缘修道半缘君。

寻常百种花齐发，偏摘梨花与白人。
今日江头两三树，可怜和叶度残春。
初夏杂咏
孙麟（清代）

不觉红英尽，还看碧藓侵。方塘生水气，斜日转庭阴。

俯仰惬天趣，清虚涵道心。几竿新竹长，烟雨护深深。
池上书寄兰史
梁霭（清代）

水日作清游，爱此一湾玉。五月怯薄寒，微风动疏竹。

白荷吹雪入晶窗，挹露烹茶注玉釭。落花欲涨池塘晚，帘外鸳鸯飞一双。
仆射陂
张舜民（宋代）

陂头下马问渔者，欲买鲜鳞充晚庖。
昨夜北风水面合，不禁杨柳已成苞。
畅伯圭父子下第归乡携嗣由广文书并手佳章宠
度正（宋代）

先正传家逮泗滨，一言一论本诸身。
是间极力窥真际，物外何心逐像人。
看花诗意有未尽更作示王侍御秦郎中
李希圣（清代）

春光撩乱况无多，忍向青门送玉珂。旧事欲从红鹤论，新声都作白翎歌。

空闻召对前釐席，漫拟题诗吊汨罗。刊落寻常金雪字，苦心君应识阴何。
徐师川典祀庐山延真观用送驹父韵饯别四首
王铚（宋代）

都门两河路，谁送李膺归。
人望终调鼎，北慈早断机。
漫虚昆阆集，不尽羽翰飞。
酒圣君家事，霜清怯减衣。
次祝泽之表兄韵
朱熹（宋代）

裸裎相向但悠悠，信道乾坤日夜浮。此去安心知有法，向来示病不难瘳。

优游静室闲窗底，放浪东阡南陌头。万事何由到怀抱，夕阳芳草自春秋。
落花
白居易（唐代）

留春春不住，春归人寂寞。厌风风不定，风起花萧索。

既兴风前叹，重命花下酌。劝君尝绿醅，教人拾红萼。

桃飘火焰焰，梨堕雪漠漠。独有病眼花，春风吹不落。
湖上晚归寄诗友
陈师道（宋代）

髭发难藏老，湖山稳寄身。
郤寻方外士，招作社中人。
霜叶深於染，秋花晚自春。
无人还有碍，诗卷莫辞频。
余舍弟既到有作
唐庚（宋代）

武陵仓卒记他时，我独南翔子北飞。觑过几多归后事，相看仍是别时衣。

匪躬老矣惟心在，便腹依然但发稀。尚有苦吟三十载，与君同饱蜀山薇。
访邱宗上人留宿
李之世（明代）

逢师寂无语，宴坐一炉香。空水摇山户，閒云宿石床。

松因经腊古，草不待时芳。向晚檐鸦息，闻钟未下堂。
黄石山堂即事
于慎行（明代）

坐倚青山望翠微，堂高不碍掩荆扉。千岩落照遥含雨，万壑秋云近上衣。

世路风尘归后少，故人书疏别来稀。十年学道雄心损，惟有烟霞未息机。
夜思（以下续新添诗）
李商隐（唐代）

银箭耿寒漏，金釭凝夜光。彩鸾空自舞，别燕不相将。

寄恨一尺素，含情双玉珰。会前犹月在，去后始宵长。

往事经春物，前期托报章。永令虚粲枕，长不掩兰房。

觉动迎猜影，疑来浪认香。鹤应闻露警，蜂亦为花忙。

古有阳台梦，今多下蔡倡。何为薄冰雪，消瘦滞非乡。
木芙蓉三首
黄滔（唐代）

黄鸟啼烟二月朝，若教开即牡丹饶。

天嫌青帝恩光盛，留与秋风雪寂寥。

却假青腰女剪成，绿罗囊绽彩霞呈。

谁怜不及黄花菊，只遇陶潜便得名。

须到露寒方有态，为经霜裛稍无香。

移根若在秦宫里，多少佳人泣晓妆。
寄大弟温州
卢德仪（清代）

到今犹未赋还家，时节匆匆易岁华。增我怀思宵半月，滞人归梦客边花。

终非故土情何恋，便不天涯路已赊。可识严亲悬望苦，也应穷巷赋回车。
春晚风雨甚暴衡门独立望微水有作
张嵲（宋代）

中原殊未平，避地甘羁束。
著意问樵渔，尚恐惊麋鹿。
出门亦何事，望望清江曲。
雨气晚来寒，惊风乱新绿。
青衫湿遍·悼亡
纳兰性德（清代）

青衫湿遍，凭伊慰我，忍便相忘。半月前头扶病，剪刀声、犹在银釭。忆生来、小胆怯空房。到而今，独伴梨花影，冷冥冥、尽意凄凉。愿指魂兮识路，教寻梦也回廊。
咫尺玉钩斜路，一般消受，蔓草残阳。判把长眠滴醒，和清泪、搅入椒浆。怕幽泉、还为我神伤。道书生簿命宜将息，再休耽、怨粉愁香。料得重圆密誓，难禁寸裂柔肠。
宿僧舍
赵嘏（唐代）

高僧夜滴芙蓉漏，远客窗含杨柳风。

何处相逢话心地，月明身在磬声中。
西江月 其八
萧廷之（宋代）

夹脊双关透顶，此为大道玄门。金丹只是此宗根。

大要知时搬金。

温养守城野战，华池玉液频吞。玉炉常使火温温。

采药审他老嫩。
延平郡斋分韵
陈宓（宋代）

百年琢就流杯石，来泛清波未半时。
幸有九贤俱毕集，却嫌当坐欠羲之。
春晴
陆游（宋代）

常年春日少春晴，拂面今朝暖吹轻。
水阁家家横小舫，园亭吹吹听新莺。
桃花不管诗人老，菖叶空催野叟耕。
自笑此生余几许，铜驼荆棘尚关情。
天长县长伯颜祈雨适见白龙有感
成廷圭（元代）

六月天长旱为虐，颜侯夙夜最忧农。丹心贯日回玄象，赤脚登山起白龙。

雷驭电光惊不定，岳灵云气出相从。斯民已作商霖望，吉梦何时到九重。
次韵徐秀才十首 其三
陈造（宋代）

向来孟浩然，醉眼高宇宙。清诗落京师，苏李欲束咮。

蔗陇槎头鳊，未觉黄金富。纤钩饵虾蝇，但取浮阳嗅。
九日登南台 其二
韩淲（宋代）

殷勤饷酒山中客，独酌遥知懒独登。一片閒云如可爱，清时谁曰味无能。
苦昼短
李贺（唐代）

飞光飞光，劝尔一杯酒。
吾不识青天高，黄地厚。
唯见月寒日暖，来煎人寿。
食熊则肥，食蛙则瘦。
神君何在？太一安有？
天东有若木，下置衔烛龙。
吾将斩龙足，嚼龙肉，使之朝不得回，夜不得伏。
自然老者不死，少者不哭。
何为服黄金、吞白玉？
谁似任公子，云中骑碧驴？
刘彻茂陵多滞骨，嬴政梓棺费鲍鱼。
过真定
曹勋（宋代）

南北东西本一家，从来河朔富桑麻。
枣梨阴翳忽如雪，漠漠一种荞麦花。
答赵滋主簿
晁补之（宋代）

我昔寻幽径山上，曾傍苕溪弄菱桨。
南临天目指掌间，隔岭如闻笑言响。
年来清血断征衣，碧发丹颜日夕非。
便欲相期煮白石，与君晚入烟霞飞。
次韵赵去华提干夏日杂兴七首
苏泂（宋代）

植立不徒当日计，颠冥忍受一饥驱。
吟成拙赋何曾拙，唤作愚溪岂是愚。
幽居三咏云卧庵
杨万里（宋代）

十年两袖软红尘，归濯沧浪且幅巾。
不是白云留我住，我留云住卧闭身。
皇后庙十五首
真宗（宋代）

恪恭奉祀，祗的行牲。
九成爰奏，有俎斯盈。
送外
谢氏（宋代）

此去唯宜早早还，休教重起望夫山。君看湘水祠前竹，不是男儿泪染斑。
道光壬午为周节庵题所藏李龙眠揭钵图今王仲琡以仇十洲临本属录其诗因与图不同别成一首
沈道宽（清代）

画师胸中无不有，龙眠况是开山手。搜求法藏出新奇，幻境图成鬼子母。

当时游戏弄狡狯，谁令画苑临摹久。十洲居士老斲轮，夺真已得十八九。

宁闻夔{鼠虚}附羽翼，遂令独足兼飞走。长镵闟戟争郁纷，犀甲虎髦随指嗾。

狻猊符拔状狞恶，射魌罔象颜粗丑。井干露索挽千钧，定谓能攻弗能守。

岂知须弥纳芥子，还看禁咒逾枷杻。果然佛力浩无涯，未信妖腰敢彊取。

近者吾乡困魑魅，传闻杀戮到鸡狗。华颠豁齿亦创痍，岂独灾厄属黄口。

我思膜拜向慈佛，借大愿船济黔首。鞭笞妖孽挂罝罦，收拾鲸鲵入罂瓿。

澄波万里靖寰海，夜钵咒龙如鷇{孛殳}。他年两桨趁潮归，头衔自署太平叟。
偶成简任肃斋教论
黄庚（元代）

贫病交攻久废诗，萧然一室独栖迟。
酒钱已尽琴将典，瓶粟无储鹤亦饥。
豪杰不多陈仲举，结交惟欠魏无知。
箪瓢钟鼎都休计，毕竟穷通各有时。
宁宗郊祀二十九首
学士院（宋代）

［圜钟为宫］天门荡荡，云车阴阴。
百神咸秩，在灵顾歆。
神哉来娭，神神溥临。
乡时宋德，翼翼小心。
和月楂观察秋感
张宝森（清代）

台城草浅下牛羊，纵论南朝让客狂。天远生云微似发，人归踏月白于霜。

零残碑碣寻僧寺，寂寞关河忆战场。黄菊渐乾红叶饱，一年一度看山忙。
初夏
张耒（宋代）

南风吹笋成修竹，园林一番新阴绿。
足愁多病少欢娱，感时念远伤幽独。
遥山林外知何处，倦客楼头空极目。
悲笳三叠闭江城，娟娟新月啼乌宿。
题眄上人禅居
储光羲（唐代）

真王清净子，燕居复行心。
结宇邻居邑，寤言非远寻。
丹青丈室邻，草树一庭深。
秀色玄冬发，交枝白日阴。
江流映朱户，山鸟鸣香林。
独住已寂寂，安知浮与沉。
送王允恭隐君
刘克庄（宋代）

一叶撑来江浪阔，兼金却去客囊空。
都将岁月供丹灶，不要功名上景钟。
古有礼罗招处士，今无书币起逋翁。
南阳只在荆州北，时一登高吊卧龙。
次吴粹老观我斋诗
葛胜仲（宋代）

立我谨外揵，逐物戒内热。樊然辨物我，此意犹屑屑。

是身本虚空，何者为六结。虽慧念不起，虽定照不灭。

无我与我所，观亦于何设。右臂弹已化，左肘柳方蘖。

顾君进此道，遗我自朝彻。不见鲁东家，意与我俱绝。
句
傅九万（宋代）

笑他思著莼鲈者，却感秋风始去官。
谢得圭东岚秋思图
王恭（明代）

海上仙山连翠岑，夕岚孤树远沉沉。遥天落叶鸿边尽，绝岛残钟雨外深。

烟火数家馀旧业，渔樵几处动归心。秋来好是莼鲈美，知尔看图忆故林。
送裴如晦即席分题三首
王安石（宋代）

十月颍水冰，问君行何为。
行不顾斗米，自与五湖期。
平生湖上游，幽事略能知。
此後君最乐，穷年得游嬉。
彩鲸抗波涛，风作鳞之而。
鸣鼓上洞庭，笑看红橘垂。
漠漠大梁下，黄沙吹酒旗。
应怜故人愁，回首一相思。
北山喜食松子近来卧疾缙云山中遥有此寄
李达（明代）

饮酒班荆度岁年，今朝抱病药栏前。满林松子知何用？空向槐山访偓佺。
李声父唐德舆程士和梁和仲过饮
赵蕃（宋代）

相期本林园，相厄乃霰雪。
不难屐齿去，所怕巾角折。
香烧古铜鼎，囊贮今墨帖。
欲醉竟不能，匆匆谢车辙。
次韵姚令威郎中从驾早行 其一
史浩（宋代）

姚马真人杰，英标贯伏犀。脩途随上下，软语杂高低。

扈跸俱多士，扬鞭过万蹄。伊余兹滥吹，所喜发鹍鸡。
题花十绝句
程公许（宋代）

簿书投我梦沉迷，有客相携两日嬉。
饧粥催人归供节，蔡庄犹恨欠题诗。
夜赠陈都司
邵宝（明代）

卫水东流起白波，楼船灯火听渔歌。仙翁本是乘槎客，风雨其如此夜何。
悟真院
王安石（宋代）

野水从横漱屋除，午窗残梦鸟相呼。
春风日日吹香草，山北山南路欲无。
宫词 其三十四
张公庠（宋代）

清旦宫中候上番，银潢轻淡玉钩残。山茶破萼江梅发，尽倚朱栏不避寒。
夜直东观
孔武仲（宋代）

萧散爱闲官，因循亦厚颜。
聊休俗士驾，独宿道家山。
风幔自舒卷，月窗重闭关。
其如江海梦，已与雁飞还。
从元衡借庐山记偶成三首 其三
赵蕃（宋代）

山南山北富深幽，羽服方袍占上头。吾道才馀白鹿洞，寂寥几载有新修。
东邻妙（木兰花）
贺铸（宋代）

张灯结绮笼驰道。六六洞天连夜到。昭花吹断紫云回，怊怅人夜新梦觉。

倾城犹记东邻妙。尊酒相逢留一笑。卢郎任老也多才，不数五陵狂侠少。
大人先生歌
阮籍（魏晋）

阳和微弱阴气竭。海冻不流绵絮折。呼吸不通寒冽冽。
寻梅二首 其二
饶节（宋代）

乐事何如忧患多，寻梅不厌数经过。从今直到杨花尽，终始春风亦几何。
次韵蜀人李施州芾端午 其二
许月卿（宋代）

对时思故国，客里厌南音。同谷凄凉恶，三闾感慨心。

赐衣聊杜句，要艾孰骚吟。莫说成都景，岷峨秋满襟。
依韵和晁十七落花二首 其二
张耒（宋代）

飞随风雨落随流，更有馀红亦已休。杳杳天涯春物尽，可怜莺蝶不知愁。
扬州魏默深留饱絜园
何绍基（清代）

著述匑匑吾老默，今日絜园真请客。杯盘好在不经意，正似征人有行色。

霜余果味方满园，读书养亲天所恩。今古微言恣深讨，又闻精猛课宗门。
春日田园杂兴
白珽（元代）

雨后散幽步，村村社鼓鸣。
阴晴虽不定，天地自分明。
柳处风无力，蛙时水有声。
几朝寒食近，吾事及躬耕。
诏知滁州军州事因题二首
王禹偁（宋代）

晓直银台作侍臣，暮为郎吏入埃尘。
一生大抵如春梦，三黜何妨似古人。
不称禁中批紫诏，犹教淮上拥朱轮。
时清郡小应多暇，感泪君恩养病身。
仙门驿听泉
张斛（金朝）

一亭围古木，双涧泻清流。行到云山暮，卧闻风雨秋。

客尘何日浣，病渴此时瘳。归去南溪上，轻舟细浪浮。
司马相如题柱图
郑思肖（宋代）

初上升仙何慷慨，重来衣锦颇从容。男儿意气当如此，透过禹门方是龙。
续访得七人 李丞相
王十朋（宋代）

公在忠州日，人高长者风。忮心无后段，宁愧赞皇公。
颂证道歌·证道歌
释印肃（宋代）

假使铁轮顶上旋，万里神光体自然。
邪摩似雪飞汤裹，安能惊动老婆禅。
剩溪别墅
洪迈（宋代）

龙停休忆柳垂堤，正喜高风集剩溪。
流水直随青嶂下，孤烟更在白云西。
村舂接响声相赴，浦树连云望自迷。
无限新诗兼有酒，可能容我醉时题。
幽人篇 其二
沈括（宋代）

天边梦来情满床，梦短数觉宵苦长。起坐作琴舞闺倡，占珑水中月茫茫。
赵县丞挽词
楼钥（宋代）

玉立佳公子，哦松始戍瓜。
拳拳饬边琐，寸寸画江沙。
慷慨志忧国，清修僧在家。
送行诗尚湿，身世遽空华。
自灵隐回谒孤山勤上人
郑獬（宋代）

猎猎长松十里风，归时路与北山通。
陶潜今日无馀事，更过虎溪寻远公。
颓龄
叶舒璐（清代）

颓龄犹驻荷天慈，领略风光趁此时。缩水酿如鹅破壳，添棉柳似茧抽丝。

腾腾但博逢场健，愦愦何妨见事迟。调伏粗教尘累减，只牵口业未抛诗。
乐天梦得有岁夜诗聊以奉和
牛僧孺（唐代）

惜岁岁今尽，少年应不知。凄凉数流辈，欢喜见孙儿。

暗减一身力，潜添满鬓丝。莫愁花笑老，花自几多时。
句
程师孟（宋代）

收得一般潇洒物，龟形人送鹤书来。
题灵岩寺八景 其三 卓锡泉
弘历（清代）

泉临卓锡一亭幽，万壑千岩景毕收。最喜东南缥缈处，澄公常共朗公游。
次韵使君劭农一首
刘克庄（宋代）

朱幡奉诏省春耕，扫去阴霾旋放晴。
应有罗敷随马看，不烦桃叶渡江迎。
棠阴民各为封植，木德侯方体发生。
少借一年天肯否，要看穑宝得秋成。
水龙吟 枇杷词旧无传作，梁溪舟中，偶一为之
陈锐（清代）

果林翠晚山深，梅肥时节初过了。洞庭平望，东溪胜处，烂晴垂晓。

肤拟云腴，皮兼沙白，核夸单好。自蜀都赋罢，唐宫帖后，谁误写，琵琶稿。

天与蜡兄名早。胜寻常、许多梨枣。经霜涤蕊，凭薰酿实，甜香满抱。

千树黄金，但愁摘尽，园丁偷饱。忆板桥西去，隔花门闭，有才人老。
寄韩子云二首
吴芾（宋代）

点检枝头春已来，不应辜负掌中杯。
与君索笑须宜早，莫待城头吹落梅。
一览亭
白玉蟾（宋代）

千山万山耸寒碧，桃花李花正春色。客来登此一览亭，东望长江渺无极。

烟飞松坞晓苍凝，雨过竹林晚翠滴。人家楼阁下参差，天宇云霞上郁密。

平湖青草覆白沙，峭崖断岸几千尺。芦荻丛中鸥鹭闲，来往渔舟三两只。

柳阴浓淡夕阳斜，藓岩石磴满山赤。落鸦噪下枯树枝，鸡犬声中半樵笛。

疏篱小屋可容膝，目对青霄一太息。满城车马走红尘，何人知享此幽寂。

竹炉焚罢柏子香，瓷杯倾泻碧玉液。饮到如泥卧石鼓，醒来瀹茗自闲适。

啸咏太空歌一曲，风吼千林月华白。一览亭前双目明，诗成自觉天地窄。

云崖烟树几重重，三百六十真奇峰。我将持斧扣洞门，借问蟠桃几时红。

流光瞬息付一电，万事转头如去箭。南康有个陈参军，心镜如如成一片，自笑浮生若春燕。
挽周溪园国史三首
陈杰（宋代）

壮岁高科晚一麾，江涛如此幅巾归。
书生何限经纶意，曾共危阑送落晖。
兰陵王（涵碧）
曹冠（宋代）

晚云碧。松巘飞泉翠滴。双鱼畔、疑是永和，曲水流觞旧风物。波光映山色。时见轻鸥出没。壶天邃，修竹翠阴，虚籁吟风更幽寂。

登临兴何极。上烟际危亭，彩笔题石。山中猿鹤应相识。对远景舒啸，壮怀豪逸。刘郎何在玩石刻。感往事陈迹。

还忆。少年日。帅旗鼓文场，轩冕京国。如今老大机心息。有陶令秫酒，谢公山屐。闲来潭洞，醉皓月，弄横笛。
登歌二首 其二
褚渊（南北朝）

至飨攸极，睿孝惇礼。具物咸絜，馨声合体。气昭扶幽，眇慕缠远。

迎丝惊促，送佾留晚。圣衷践候，节改增怆。妙感崇深，英徽弥亮。
先成都访故园得颜家断垄碑
李彭（宋代）

我生性僻喜客卿，有练先书无复赢。墨池笔冢聊尔耳，春蛇秋蚓劳讥评。

正书不数黄庭经，况复焦岩瘗鹤铭。永和题尾束高阁，酱瓿往往多兰亭。

怒猊渴骥日远屏，严家饿隶当吞声。千金敝帚不自见，憎鸡爱骛何痴生。

我家成都万人杰，向来古心冶金铁。颜公断石出粪壤，一落眼界清思发。

政如令严亚夫军，中天夜寂悬明月。速须乞灵向若人，运斤成风万钧力。

笔端写我刚直胸，复与颜公振遗烈。
句
秦观（宋代）

泥新乌栋初巢燕，萍匝荒池已集蜻。
马嵬二首
李商隐（唐代）

冀马燕犀动地来，自埋红粉自成灰。
君王若道能倾国，玉辇何由过马嵬。

海外徒闻更九州，他生未卜此生休。
空闻虎旅传宵柝，无复鸡人报晓筹。
此日六军同驻马，当时七夕笑牵牛。
如何四纪为天子，不及卢家有莫愁。
杂兴四首
刘克庄（宋代）

醉尉怒呵故侯猎，亭长豪夺徵君牛。
射虎将军馀怒在，卖药先生一笑休。
富文和诗复用前韵
王十朋（宋代）

四上祠章郡得湖，真同起废躄浮图。路经秋浦人如玉，洞入齐山天在壶。

人物宜居国士选，吏民聊作使君呼。还乡说与贾君子，官比广昌风更孤。
黄泌昆仲归江西
宋祁（宋代）

爨樵殚楚桂，裘掖厌京尘。
别路双黄鹄，还家两玉人。
书园飘竹粉，乡树老梨津。
电韵盈归褚，中州赏有真。
春日
刘知过（宋代）

浓起香尘十里晴，晚来烟雨忽斜横。
花开花落清明候，山北山南杜宇声。
追念旧游浑是梦，退思良计不如耕。
人中喜有尔天释，时吐清文慰此情。
金菊对芙蓉·醉芙蓉
杨葆光（清代）

唤作拒霜，传来添色，秋深独自鲜妍。正黄花渐落，梅蕊将先。

东鲜寂寞江上，算亭亭、素质堪怜。何人相过，一杯酹我，便已醺然。

谁道宿酒全捐。竟桃花人面，掩映门前。比妆慵青镜，静女娟娟。

错疑昨夜莹妆粉，染胭脂、追步红莲。肯争春色，待他睡醒，又是明年。
翠微亭
孔武仲（宋代）

蜡屐萦纡洞府间，飞甍仍在最高巅。
青山东去余无地，黄潦西来正接天。
太子池塘烟漫漫，紫微踪迹草芊芊。
松枯石朽由来事，莫作常情叹逝川。
次圭父游将军岩韵二首 其一
朱熹（宋代）

极目危岑杳霭间，谁将层栋压巑岏。瘦筇上上莫辞远，绝境行行得细观。

眢井尚馀茅绖处，考槃无复硕人宽。倦来拂石支拳睡，万壑吟风午梦阑。
度清霄（其四）
张继先（宋代）

四更四点四更长。迎午迸鼠心不忙。丹炉伏火生新香。群阴剥尽回真肠。金娥木父欢相当。醍醐次进无停觞。主宾倒置情不伤。更阑别去还相忘。
采莲曲二首
萧德藻（宋代）

清晓去采莲，莲花带露鲜。
溪长须急桨，不是趁前船。
夜绪
宋祁（宋代）

炎氛歇层宇，清气肃重帷。
籁远天人杂，宵閒甲乙迟。
江湖牵客虑，日月与人衰。
经国谋安在，悠悠空我思。
闲咏园中草木
陆游（宋代）

绿侵小径蟆衣草，青络疏篱鬼带藤。
未暇开编寻本草，且将名品问山僧。
奉和御製中和节
夏竦（宋代）

中春遘初吉，嘉节著芳名。
习习微和扇，欣欣万物荣。
云融才化鹤，谷暖已迁莺。
朝野多欢日，风谣会颂声。
上茶使邹郎中孟
程公许（宋代）

政术自学术，本来同一机。
后生溺华采，用世理或违。
恭惟自孔溺，六籍探险指归。
心清事自简，吏瘠民则肥。
馀寒
王安石（宋代）

馀寒驾春风，入我征衣裳。扪鬓只得冻，蔽面尚疑创。

士耳恐犹坠，马毛欲吹僵。牢持有失箸，疾饮无留汤。

曈曈扶桑日，出有万里光。可怜当此时，不湿地上霜。

冥冥鸿雁飞，北望去成行。谁言有百鸟，此鸟知阴阳。

岂时有必至，前识圣所臧。把酒谢高翰，我知思故乡。
正月五日与馆伴耶律防夜讌永寿给束赴留别
王珪（宋代）

万里来持聘玉通，今宵宾燕为谁同。
羌歌自醉天山北，汉节先谁斗柄东。
半夜腾装吹朔雪，平明跃马向春风。
使车少别无多恋，只隔燕南一信中。
雪林为柏上人赋
王翰（唐代）

朔风生冱寒，琼瑶遍山川。日夕天雨花，苍然祗树园。

大千开净域，一发无垢氛。热恼顿消息，超然谢尘喧。

灵台澹明彻，庶极真空源。
莫元慎司理
陈子壮（明代）

公孙科晚暮，连州绍伯仲。白意支烦郡，贞栖消薄俸。

方委折腰劳，随牵出肠梦。诗音流馀匠，碑版惭新砻。

闻人遮须逃，知怪阎浮恸。
冬日饮陈千兵兰吐双花口号二绝 其二
符锡（明代）

芳蕤双吐及先春，促席频看更可人。□是江城思无限，未应摇落倍相亲。
陪冯使君游六首 其二 游灵泉院
贯休（唐代）

珂佩喧喧满路岐，乱泉声里扣禅扉。对花语合希夷境，坐石苔黏黼黻衣。

鸟啄古杉云冉冉，风吹清磬露霏霏。惠岩亦有孤峰在，只恋翻经未得归。
浣花馆
李元圭（元代）

浣花溪在界溪头，爱汝新成小隐幽。日日花閒频洗𧣴，时时柳外更维舟。

春风绣幕围歌扇，夜月珠帘控玉钩。倚杖看云双眼豁，功名富贵等浮沤。
代人上平江徐侍郎五首 其四
曾协（宋代）

巍峨冠冕耸精神，好傍轩墀对紫宸。一德拟推黄帝筴，纪年还数绛人旬。

悬知紫诏驰三节，肯使朱轓驻两轮。闻说邦人称寿处，香云低覆玉嶙峋。
和夏选部齐宿韵四首 其二
刘昌（明代）

寂寂寒窗隔市舂，峄阳秋思满孤桐。省中习静心多感，海上求仙路几重。

凉月九门闻刻漏，晴云双阙梦朝钟。受釐谁得君王赐，应是从容奏岁丰。
绿意 咏菜
俞樾（清代）

枝枝嫩绿。向竹篱小圃，鸭嘴亲斸。付与厨娘，乱切琼瑶，珍重素心盈掬。

安排翠釜休轻戛，要炼取、玉脂酣足。看雪瓷、奉出兰芽，压倒蟹胥鱼鱐。

知否琼筵绮席，有人拥五鼎，珍餍梁肉。脱落残牙，拌谢肥甘，不许蔬园羊蹴。

天教领略冰霜味，莫负了、登盘寒玉。更瓮中、碎渍晶盐，好伴箨龙春熟。
九日晦日雨忽杂霰
赵蕃（宋代）

九月霰维集，南方见未曾。
马寒添瑟缩，我瘦益崚嶒。
穷相有如此，昔人谁似能。
树深鸦屡落，滩远雁相譍。
蓼花
董嗣杲（宋代）

瘦叶浮根傍柳矶，水天秋色夕阳时。
晶晶红染累垂糁，袅袅凉摇软弱枝。
挼汗自能为酒母，托名谁制作风宜。
花开只熨渔翁眼，可奈渔翁醉不知。
自苏台至望亭驿人家尽空春物增思怅然有作因寄从弟纾
李嘉祐（唐代）

南浦菰蒋覆白蘋，东吴黎庶逐黄巾。野棠自发空临水，

江燕初归不见人。远岫依依如送客，平田渺渺独伤春。

那堪回首长洲苑，烽火年年报虏尘。
和缙云守关彦远浮山作
晁补之（宋代）

广陵形胜昔所闻，昆冈作轴江为门。
西来蜀道从万里，伏堆藏阜争崩奔。
盘挐蹙踏得江住，精铁一亩岿然存。
半潜屋牖半出户，鼍龟见背熊罴蹲。
我行平地是绝顶，叹息但以指爪扪。
谁言一水限南北，壅遏势极逾腾骞。
不然安得江南之山踊跃出，中流浮玉犹崷崒。
操权高视竞瓜分，岛夷索虏何烦述。
木兰水调更凄凉，延和小语尤苍猝。
周公卜雒贵坦平，亦言有德易以兴。
真人龙飞狐兔窘，御营周堑压芜城。
大明寺中老竹在，九曲池上新荷生。
君胡闻此不数往，地中顽矿烦嘲评。
自言家世西湖侧，惯闻洗土开南屏。
欲空息壤发幽秘，河曲定笑劳精诚。
君不见珊瑚玲珑石上吐，海底有山那可睹。
李少府与杨九再来
孟浩然（唐代）

弱岁早登龙，今来喜再逢。如何春月柳，犹忆岁寒松。

烟火临寒食，笙歌达曙钟。喧喧斗鸡道，行乐羡朋从。
曾泽卿侍御以东宫覃恩封其父如己官
卢龙云（明代）

四百峰头旧结庐，承恩初下紫泥书。尊传白兽添春酒，驾引青泥易鹭车。

桓典已闻推避马，于公能自应高闾。祥光夜夜瞻南极，总是前星映彩馀。
主人故池
王建（唐代）

高池高阁上连起，荷叶团团盖秋水。

主人已远凉风生，旧客不来芙蓉死。
赠宜兴友人
俞泰（明代）

好山吾郡说荆南，天与幽人着草庵。坐踞松台延夜月，步随凫草破朝岚。

茶经雅致追桑苧，橘颂高风忆子瞻。咫尺未能驱俗驾，应从玉版特相参。
长兄新买珠灯试宴二首 其一
皇甫汸（明代）

的皪明珠缀綵丝，芬蒀华焰引金枝。争言南海流光夜，绝胜西园让月时。
春日六言十二首
刘克庄（宋代）

昨夜身手和柔，今晨毛发飕飗。
不堪早朝骑马，尚能夜起饭牛。
次韵和刘五秀才重阳不见菊诗
华镇（宋代）

黄花长汎重阳酒，今日重阳花未有。莫伤节物此时非，少陵已未移栽后。

江梅满枝春未来，红药开时春却归。春前春后各自得，化工无私人莫测。

明日篱边金蕊黄，未应埋没随风霜。高堂满汎黄金盏，相陪何用茱萸囊。
玉梅令 曹溪折梅花有感
董元恺（清代）

玉人风韵。洗铅华都尽。曹溪滴水罗浮近。看巡檐索笑，折取一枝枝，白雪轻携，红英微衬。

岭头香满，涧边月印。偏隔断、江南春信。只无根零落，更素影凄凉，争似我、天涯幽恨。
李宰和唐子西芙蓉溪诗索同赋
程公许（宋代）

子西诗律伤於严，掉头沉吟春饮酣。
何曾一字低处著，有似国工精手谈。
千古江山长媚好，水曹依旧清风扫。
只惭次补较非才，更愿乞录依此老。
天涯憔悴一诗穷，溪流泯泯山丛丛。
事须登临作酬赏，剩破酒榼官泥红。
喜雪十韵
孔武仲（宋代）

此夜不成雪，朋朝应作霖。
细声来户牖，爽气入裯衾。
窥隙疑相来，循檐觉更深。
因风成倒阵，过竹有余音。
画阁迷钗玉，旗亭付酒金。
封漫碧涧曲，点缀假山岑。
鹤氅行何丽，牛衣卧不任。
渔罨平易失，樵径浩难寻。
却赴明光贺，潜追脉沐吟。
天街立马望，双阙正球琳。
南塘寒食书事
范成大（宋代）

埂外新陂绿，冈头宿烧红。
裹鱼蒸菜把，馈鸭锁筠笼。
酒侣晨相命，歌场夜不空。
土风并节物，不与故乡同。
袁松溪簿来承绝句以紫霞翁见号因自号为紫霞
赵汝腾（宋代）

南涧当年浚紫洲，我今取号自虚舟。
倚栏惆怅青霞远，何日从君飞佩游。
招颂补遗九首 其九 明明三终
黄佐（明代）

明明天常，永保尔极。不识不知，顺帝之则。日出而作，日入而息。

耕田凿井，以饮以食。帝何力哉，亶惟不康。垂衣鼓琴，轸我困穷。

南风薰兮，解民之愠兮。南风时兮，阜民之财兮。
追和梅树君芦花原韵 其一
王柘（清代）

隔岸分明积雪铺，伊人宛在望中孤。西风八月正萧瑟，渔火一星时有无。

野色暗随烟共暝，秋痕淡到笔难图。雁声远向平沙起，寒梦苍茫落五湖。
满江红·脂雨东流
仇远（元代）

脂雨东流，觉春去、绿阴如幄。尝记得、桃花记径，自怜幽独。日暮记云空冉冉，摘花小袖犹依竹。望江南、草色欲连天，人江北。谁共翦，西窗烛。谁共度，西园曲。甚采香情懒，楚骚谁续。海远休寻双燕信，夜长争忍孤鸾宿。夹缃签、曾有旧题诗，镫前读。
农谣
方岳（宋代）

问舍求田计未成，一蓑锄月每含情。
春山树暖莺相觅，晓陇雨晴人独耕。
湖州歌九十八首 其三十四
汪元量（宋代）

宰执连镳向北行，淮南夜夜鬼灯青。
虽然适意无南北，生死难逃筛下星。
清明游震泽即事
吕本中（宋代）

挈伴提壶桃柳芳，东风暂醉少年场。波浮十里飞舸疾，衣影千重夹道光。

使气可如燕赵士，轻兵原是楚吴乡。应知万事同棋局，鼓角春江一日狂。
听松风布袋赞 其一
释如净（宋代）

松风鸣，侧耳听，扪腹而笑，贼精贼精。咦，千古万古得人憎。
自玉石庄达天成寺
周得寿（清代）

树影沈沈合，山光簇簇浓。苍烟来绝壑，落日在高峰。

晚饭抄云子，香泉芼鹿茸。耽吟殊不寂，卧听上方钟。
月下
刘敞（宋代）

蟾蜍滴露侵石垣，松桧吟风如涧泉。夕梦未穷山路远，自疑乘月弄潺湲。
四月旦作时立夏已十余日
陆游（宋代）

京尘相值各匆忙，谁信闲人日月长？争叶蚕饥闹风雨，趁虚茶嬾斗旗枪。
林中晚笋供厨美，庭下新桐覆井凉。
堪笑山家太早计，已陈竹几与藤床。
四月二十八日作又行遍人间病不禁，四月欲尽五月初，九十未及八十余。
开口何曾谈世事，收身且复爱吾庐。
两监同舍出游和吴监丞韵
何澹（宋代）

我本麋鹿姿，牵来入京阙。
举动违真性，驱驰了岁月。
自惭西湖水，照见种种发。
乘兴陪诸公，放舟烟浪窟。
小雨裛风埃，轻霾翳林樾。
春深桃李竞，路滑车马歇。
已办登山屐，不羡凌波袜。
沿堤逐树阴，傍寺诗禅衲。
杯行知已深，欢意殊未竭。
日暮碧云横，两山高突兀。
和庾司水修渭桥诗
王褒（两汉）

东流仰天汉，南渡似牵牛。长堤通甬道，飞梁跨造舟。

使者开金堰，太守拥河流。广陵候涛水，荆峡望阳侯。

波生从故舶，沙涨涌新洲。天星识辩对，检玉应沈钩。

空悦浮《云赋》，非复采莲讴。
春日书怀四首
姜夔（宋代）

九真何苍苍，乃在清汉尾。
衡茅依草木，念远独伯姊。
春来众芳依，春去众芳委。
兄弟各天涯，啼鴃见料理。
汉江出巨鱼，风雷入驱使。
安得挟我辀，西征二千里。
立秋先一日写怀
梁炫（明代）

闻说江枫动素商，天涯羁旅正茫茫。片帆鲈鲙乡心动，八载松楸客梦长。

今夕不消愁酷暑，明朝应得试新凉。莫将旧绪萦秋况，且逐征鸿过楚阳。
寄赵帅三首
陈造（宋代）

扬州灯火万家春，谁著诗翁寂寞滨。
旧腊新年无好况，何须更问紫姑神。
挽韩子爽户曹二首 其二
周密（宋代）

蓝衣槐笏色方新，贺者才稀吊在门。骖凤风流秦穆婿，停鸾高爽北平孙。

兰阶有子堪扶殡，麟窟无香可返魂。愁绝里山山下路，老梅残雪月黄昏。
和野渡甲申雪吟
卫宗武（宋代）

盈尺为祥须应占，洪纤著物类形盐。
幻成列阜兽城涌，散作千形蝶阵粘。
清友不妨添玉骨，苍官俄怪变银髯。
只怜岁岁催人老，染尽华颠亦可嫌。
读先大人伐金遗疏
赵伯溥（宋代）

□无情行不可亲，年年遣使浪填津。
武侯会有两篇表，读罢令人泪满巾。
际从子伯恭不遇
丘葵（宋代）

我行独踽踽，聊复寻诸孙。
诸孙名有役，谁复相温存。
彼茁者汀芦，上有鹪鹩喧。
衡门可栖迟，清风自妍暄。
汲井欲灌环，灌园当灌根。
澡身欲树德，树德当树淳。
秋雨叹和杜少陵韵三首 其三
钮琇（清代）

积阴六旬指可数，城中十室九无堵。去年年丰时亦和，何事今秋独淫雨。

雨狂声撼草堂寒，行厨薪湿晨炊难。闻道长安久赤地，弘羊拜爵河流干。
乘舟阻风
张嵲（宋代）

平生所遇悉堪咍，往返江湖知几回。
长是扁舟阻风浪，羡他舟楫挂帆来。
叶道卿监太平州
宋祁（宋代）

堵波题墨素尘昏，犀棹横江重黯魂。
束帙乍抛三铁{擿扌换木}，将军兼映两朱轮。
淋漓鹭下秋涛阔，蹀{左足右习繁体}檛狂宴鼓喧。
速报政成归待诏，铸金双夹鲁班门。
满江红 其五 丁巳和济时几宜送春
赵师侠（宋代）

去去春光，留不住、情怀索莫。那堪是、日长人困，雨馀寒薄。

叶底青青梅胜豆，枝头颗颗花留萼。叹流年、空有惜春心，凭春酌。

歌共酒，谁酬酢。非与是，忘今昨。且随时随分，强欢寻乐。

世事燕鸿南北去，人生乌兔东西落。问故园、不负送春期，明年约。
朱德裕以言念君子为韵赋诗见寄次韵答之四首 其一
周孚（宋代）

昔别柳未花，浓绿今映门。日月不吾淹，盗骥更惊奔。

佳人渺天末，有志谁与言。床头觅尘编，遮此老眼昏。
苦怀六首 其五
郑思肖（宋代）

我命而为人，形异禽兽生。所以异者何，不越纲常行。

斯道如日光，千古同一明。胡为舍白昼，摘埴涂冥盲。

伯夷圣人远，双瞳空晶晶。悲风吹语断，天阔青山横。
严塘经乱书事 其二
郑启（唐代）

梁园皓色月如圭，清景伤时一惨悽。未见山前归牧马，犹闻江上带征鞞。

鲲为鱼队潜鳞困，鹤处鸡群病翅低。正是四郊多垒日，波涛早晚静鲸鲵。
之官开封泛洛东下先寄京师故旧
赵鼎（宋代）

沧波东下武牢关，物色人情共惨然。草檄旧传骠骑府，浮家今在孝廉船。

向来戎马知何补，老去江湖定有缘。无限青云著鞭处，固应分付祖生先。
示慧开禅师颂二首 其二
吴潜（宋代）

黑山心历历，金殿口巴巴。不因渔父引，怎得见波查。
读四明尊尧集
方回（元代）

大道行天如日月，群儿簸弄竟何如。
自悲责沈曾为学，安得尊尧更有书。
义胆轮囷千古在，神州攻战百年余。
诬辞逆像今俱已，犹恐忠贤恨未祛。
与徐税过淮民家市果
董嗣杲（宋代）

寒水落沙洲，随地营送年。
徐卿邀我行，远渡呼脚船。
荒津绝鸡犬，断篱掩人烟。
柑梨土民收，饤坐风味全。
及公出酒瓯，提篮寘我前。
甘香种子异，脆腻色泽妍。
定价随语准，质直何其坚。
淮乡习俗纯，处士亦如然。
閒历慨流离，百丑皆可怜。
抚机奈失时，彼此嗟华颠。
酒酣饫此快，哀歌地炉边。
携归备晚需，雪片蒙江天。
村居
成亮（清代）

秋入村居卫水新，萧萧踪迹托荆榛。桑田有政供吾课，盘味无兼爱客频。

风雨匡床堪豹隐，云霄枯木半龙鳞。朝朝晚起无多事，课子横经懒不嗔。
挽赵秋晓
张昭子（宋代）

家住青山擅一丘，菜畦花圃足夷犹。
哲人造物何悭寿，公子平生不识愁。
鸡黍情缘成梦断，莺花心性盖棺休。
草亭吟卷今犹在，读向西风老泪流。
颂古
释道颜（宋代）

有句无句藤倚树，元来白饭用米饭。
高楼吹笛柳如烟，满地春风落飞絮。
积雨成雪呈子华
韩维（宋代）

寒威暗袭春和去，坐拥重裘仅自温。
对景直须忘适适，随机聊耳不言言。
兴来一笑非缘酒，道本无忧岂在萱。
欲与何人论此意，竹风松雪满西轩。
次韵耿时举苦热
范成大（宋代）

赤日才低又火云，巷南街北断知闻。
荷风拂簟昭苏我，竹月筛窗慰藉君。
桃源忆故人·寒苞初吐黄金莹
佚名（宋代）

寒苞初吐黄金莹。色染蔷薇犹嫩。枝上紫檀香喷。洒落饶风韵。嫩枝一种同春信。何事不忺朱粉。自称霓裳孤冷。怨感宫腰恨。
到官三岁四首
宋祁（宋代）

塞下静无事，军中奚告劳。
青山侧身远，白日举头高。
作奏閒双笔，流年耗二毛。
惟应不能饮，元解读离骚。
奉命太原途中呈王坦翁副使
李若水（宋代）

中山忠义定何人，数月相从笑语真。
未信功名孤壮志，不妨诗语寄闲身。
此来饱看千岩秀，归去遥知两鬓新。
就使牧羊吾不恨，汉旄零落落花春。
过放生池追怀江公民表谏议池盖公所创也
陆游（宋代）

钓台先生谏大夫，建中初元起江湖，是是非非玉座侧，身可死徙志不渝。
烟汀月岛二十载，白发短＊藏菰蒲。
晚蒙湔洗得一障，上奏犹自称粗疏。
此公造处直奇特，竺乾先生分半席。
九州看如掌中果，天不遣为吁可惜！径归歛手筑陂池，也活龟鱼论万亿。
骨冷桐山唤不闻，停车怅望春波碧。
山居诗
释延寿（宋代）

古树交盘簇径深，闃无人到为难寻。
只和算计千般事，谁解消停一点心。
冰锁瀑声中夜断，云吞岳影半天沈。
寒灯欲绝禅初起，透牖疏风触短襟。
春夜温故六言二十首
刘克庄（宋代）

选人片言授钺，贵臣万里建侯。
平洮致绿石研，复燕得碧云油。
毛头吟
邵雍（宋代）

忧国心深为爱君，爱君须更重於身。
口中讲得未必是，手里做成方始真。
妄意动时难照物，俗情私处莫知人。
厚诬天下凶之甚，多少英才在下尘。
题友人归隐图
艾性夫（元代）

买山长说欲栖身，画得图成隐始真。
半枕虚堂生草梦，一溪流水种桃人。
但知樵客当辞汉，莫与渔郎说避秦。
早晚相从弄明月，细听唤铁响苍筠。
芦中矶晓起喜汝大惟秦至
徐熥（明代）

犬吠荜门前，遥惊石榻眠。携来双竹杖，穿破一林烟。

袖出梅花谱，囊添曲米钱。岁寒盟不负，同醉白云边。
和范君锡观梅 其二
徐积（宋代）

月庭有影终难辨，雪径无香不易分。江上肌肤新出浴，岭头环佩忽藏云。

少他几幅青罗袂，解与何人绣段裙。我爱此花真一色，将诗急报范参军。
观方外书
陆游（宋代）

司马遗书有坐忘，顗翁止观略相当。
龟堂闭户常终日，时得相从一炷香。
寄邹贡士仲律
邓雅（元代）

故人久不见，消息始相闻。未说文章进，深知行义敦。

读书忘岁月，为客信乾坤。头白嗟何补，期君共讨论。
露坐
胡贞干（清代）

凉风蘋末正悠然，不乞琼浆漱石泉。篱角月明萤乍隐，花阴露细鹤间眠。

野人长物园生藿，榜妾江歌夜采莲。此际瑶宫正岑寂，可容槎泛斗牛边。
句 其十六
宋祁（宋代）

磨沙漉水莩谷滑，砍柱煮釜风波声。
偈颂七十六首
释师范（宋代）

同身共命，同气连枝。
阿难合掌，迦叶扬眉。
就中一句子，不许外人知。
瑞鹤仙 其二 赋得镫前细雨檐花
王闿运（清代）

别愁凄满院。正晚来、疏帘和雨都卷。春痕背镫见。

又烟丝碧润，都花红断。潇潇线线。绕回阑，寒轻夜浅。

被东风、迤逗相思，刚落檐花一片。

休缱。红楼隔冷，珠箔通光，作成闺怨。天涯纵远。

诗共酒，尽消遣。但西窗剪烛，东阑对雪，年时几回相见。

好殷勤、爱惜良宵，莫催银箭。
和峦嶅二子寒食少天色五字 其四
刘一止（宋代）

江南舟轧鸦，江北马连翩。经春不能赏，谁云不关天。
减字木兰花 登临岩最高顶眺月
郑文焯（清代）

琴台夜峭。片石重惊香屧到。云意留山。学得西施旧黛鬟。

流花镜里，几度阑干能并倚。明日横塘。犹有词人载雪航。
用林侄韵赋雪
苏辙（宋代）

密雪来何晚，穷冬候欲差。
投空落细米，布地净平沙。
缭绕飞相著，重仍积暗加。
雨微花破碎，风细脚倾斜。
次第来如掺，冥濛堕不讹。
燅鹅吹劲鞴，秀苇拂轻耞。
画字飘还没，团球暖旋窊。
出盐东海若，链石古皇娲。
翻簸腾归骑，纷飘集晚鸦。
庭梅辨红萼，垅麦覆黄芽。
拨砌求新药，寻踪射伏?。
埋楼平尽脊，集树短留槎。
乱下曾何择，平铺欲尽遮。
欺贫寒入褐，恼客重添车。
积素聊成烛，烹甘强试茶。
病僧添晓钵，老令放晨衙。
融液曾何有，鲜明竟不奢。
积多还避并，化早发従畲。
溜滴檐垂箸，行观迳转虵。
谁能相就醉，都市酒容赊。
检校金盖别业
周弼（宋代）

独棹一溪云，山回景自分。
露花藏岸势，风叶乱泉纹。
短箭催年急，微阳近草曛。
断猿将落木，清夜不堪闻。
答颐斋诗筒走寄
胡仲弓（宋代）

绿阴团里和吟声，幽事相关雨未晴。
莫把越秦分异见，要知李杜是同盟。
提壶沽酒墙头报，布谷催耕屋背鸣。
满目云山犹好在，何时鸡黍荐藜羹。
亳州哀诗五十韵
陈璟章（清代）

清芬追义门，旧泽溯江水。家风忠孝存，我祖尤杰士。

嗟予生已忠，未得亲杖几。侧闻我父言，泪落难仰视。

我祖秉奇节，勋名耀青史。虽云耀青史，赍恨何时已。

我祖少奇嶷，为学俗儒耻。头角腾霄龙，诗书趋庭鲤。

静参象纬经，深探阴符旨。清尘迈时哲，城府恶谲诡。

随官洛下来，壮怀摅万里。文雄奈数奇，五下考功第。

蹉跎恐终老，弹冠为强仕。献赋杜陵哀，捧檄毛生喜。

天马与神龙，未工奔走技。翩然辞簪组，上堂亲甘瀡。

远望衡山云，乡思起江涘。深夜仰观天，忽讶时事否。

烽燧象已形，四郊多战垒。戎马忽仓皇，赤地痛如毁。

日日闻鬼哭，豺狼满城市。励志思从戎，感时忽抚髀。

群盗弄潢池，寇氛近溱洧。孤城累卵危，端赖中流砥。

天下承平久，武事尽废弛。营屯细柳开，将军大树拟。

组练未成军，干戈遽连轨。深入狐狸穴，逼迫莫能止。

千帐偃熊罴，四围突蛇豕。金甲夜不脱，铁骑昏尽靡。

入齐利用矛，叱项怒裂眦。月死阵云黑，沙暗刃光紫。

慷慨答君王，节义遗孙子。痛哉平生心，马革何处是。

大节天地昭，川流与岳峙。庙食垂千秋，帝德嘉奕世。

我父寻忠骸，虫沙迷旧址。衣冠怆招魂，丹旐归桑梓。

著书虽等身，皆共尘沙委。钱刀谱汉法，韬钤述戚氏。

只馀怀友诗，丛残三四纸。父也表泷阡，涕泣颡有泚。

小子梼昧材，祖武难绳美。方今切隐忧，养痈酿奸宄。

浮云变苍狗，寒山出青兕。谁能作霖雨，几处呼庚癸。

哲人既已遥，国事嗟何裨。我乏班谢才，祖德讵可纪。

嵩山自巍巍，河流自瀰瀰。翘首瞻松楸，谁与荐兰芷。
双黄鹄歌送别
王维（唐代）

〔时为节度判官。在凉州作。〕
天路来兮双黄鹄。
云上飞兮水上宿。
抚翼和鸣整羽族。
不得已。
忽分飞。
家在玉京朝紫微。
主人临水送将归。
悲笳嘹唳垂舞衣。
宾欲散兮复相依。
几往返兮极浦。
尚裴回兮落晖。
岸（一作塞）上火兮相迎。
将夜入兮边城。
鞍马归兮佳人散。
怅离忧兮独含情。
春日杂咏九首
李弥逊（宋代）

二月忽已破，一春强半过。
提壶工唤客，布谷巧当歌。
得酒先愁尽，惜花翻恨多。
逢辰不为乐，明日复如何。
试院一首
喻良能（宋代）

南国诸侯老宾客，霜叶青衫头雪白。
绣衣使者急搜贤，又向文场三捧檄。
全闽多士如邓林，大厦度材惭匠石。
细看太白日万言，时取武成二三策。
清心期识璞三献，过眼敢迷目五色。
只今虽无衣钵传，向来未省原天觅。
更长宁辞烛屡秉，漏下何啻夜十刻。
回思前日踏槐花，忍使青袍轻饮墨。
次周和州韵 其一
释居简（宋代）

绿水绕园庐，花无一日虚。柳桥闲研席，竹屿小篮舆。

恶草防滋蔓，新篁戒剪梳。不堪奇字累，酬接费分疏。
次韵虞退夫除夕七绝句
魏了翁（宋代）

已是秋阴误有年，泰交倏变震乘乾。
阿香夜夜惊春梦，推出新悲上鬓边。
晨霜客路
曾丰（宋代）

卧骇窗纱已报明，篮舆札札破霜行。
踏开冻淖琼浆溜，摇动凝霜玉屑倾。
山色喜人犹念旧，鸟声冤客不留情。
从今得檄莫嫌出，后集诗犹编未成。
寄高主簿
张咏（宋代）

青霄数日路歧通，何惜江头暂驻踪。
犹有同来未妲者，县斋寥落倚千峰。
次韵华叔文牡丹
赵蕃（宋代）

春来不雨即冲风，纸贵冲阳欠此工。
未问姚黄并魏紫，但思涧碧与山红。
敲门惠我枉新作，展卷想君恰绕丛。
旧事与谁谈洛下，倦游聊尔话黔中。
淮阴阻风寄呈楚州韦中丞
许浑（唐代）

垂钓京江欲白头，江鱼堪钓却西游。
刘伶台下稻花晚，韩信庙前枫叶秋。
淮月未明先倚槛，海云初起更维舟。
河桥有酒无人醉，独上高城望庾楼。
送圆明大师归吴兴
文彦博（宋代）

数曲清琴达舜聪，瑶津仙苑助薰风。朝端多士知音久，霅上故栖归思浓。

命服鲜华新烂椹，行装轻简旧焦桐。乡人若问大檀越，尽在食经千部中。
次韵外舅黄虞卿为爱山园好八首 其六
喻良能（宋代）

为爱山园好，投閒日日来。花时长夜饮，雪后煖寒杯。

一径松篁影，满畦桑柘栽。未能湖海去，幽兴亦悠哉。
和道祖韵
葛立方（宋代）

未落天狼未止戈，谁能频击唾壶歌。
弈棋聊欲消忧耳，饮酒无壶作病何。
孙绍那忧卿太少，退之莫叹日无多。
菟裘已向菁山卜，从此栖迟到发皤。
杂曲歌辞。古离别
姚系（唐代）

凉风已袅袅，露重木兰枝。独上高楼望，行人远不知。

轻寒入洞户，明月满秋池。燕去鸿方至，年年是别离。
送王都谏青岩还都
陈恭尹（清代）

皇华六辔去雍容，花放梅关正暮冬。暂到天南罗凤鸟，却归朝右补山龙。

名书于古无多让，谏草从今又几封。海表疮痍殊未起，好披民隐慰三农。
幽禽
宋祁（宋代）

已伴传书燕，休随匝树鸦。
春鸣变高柳，暮散落馀花。
格磔林烟迥，啁啾观月斜。
宁同七十二，镇在莫愁家。
与刘象正字
贯休（唐代）

独居三岛上，花竹映柴关。道广群仙惜，名成万事闲。

病多唯纵酒，静极不思山。唯有逍遥子，时时自往还。
咏王烈女 其一
张熙（宋代）

臣不幸死忠，女不幸死节。泰山与鸿毛，一死轻重别。

王家有女住会川，幼与徐氏缔良缘。于归有期占燕喜，岂知事变仓猝起。

狂子入我室，感悦身孤危。投梭大骂尔何为，我颈可以断，我心不可移。

须臾娇颜刃下死，道光己亥三月二日之未时。悲风四起日昏黑，皇天后土惨无色。

但留双眸炯炯光，生不敌贼死捉贼。风动锒铛入狱门，鉴此可以慰贞魂。

何时沥尽仇人血，摘心列祭如鸡豚。官为请旌朝门许，坊表峨峨典重举。

到此死却贤于生，生时谁知王烈女。
雨作，抵暮复晴五首
杨万里（宋代）

雨痕拂水有如无，雨点飞空密复疏。
白鹭窥鱼浑欲下，被风吹起不由渠。
泛舟鉴湖同程致道赵叔问联句
赵子泰（宋代）

诗见程俱七。《泛舟鉴湖同赵来叔子泰赵问联句》
春日
陆游（宋代）

平生过眼万芳菲，晚景收心与世违。
枯槁形骸元自瘦，膏腴田土为谁肥？
题窦伯山小隐诗六首 其六
王质（宋代）

秋草空繁不识名，秋蒲虽脱尚能声。君行爱护青鞋底，行到山空恐路生。
上清方方壶作墨画，赠毛起宗提点
张昱（元代）

风火鍊仙骨，云雷铸鼎文。壶公探造化，图寄大毛君。
拟水西寺东峰亭九咏·垂涧藤
梅尧臣（宋代）

涧深连石壁，石上生长藤。
孤猿来自熟，缘之下复登。
赖无樵人迹，且免束薪蒸。
偈四首
释师体（宋代）

年年浴佛在今朝，目击迦维路不遥。
果是当时曾示现，宜乎恶水蓦头浇。
太极图说赞
曹端（明代）

濂溪夫子，卓乎先觉。上承洙泗，下开河洛。建图立说，理明辞约。

示我广居，抽关启钥。有条有要，有本有末。敛归一心，放弥六合。

月白风清，鸢飞鱼跃。舜禹得之，崇高卑若。孔颜得之，困极而乐。

舍此而为，异端俗学。造端之初，胡不思度。毫釐之差，千里之错。
和韩退之晚菊赠喻叔奇
王十朋（宋代）

嘉菊何太晚，十月才黄花。既晚好何益，三嗅良可嗟。

开日乃佳节，芳樽对年家。今夕苟不饮，如此黄花何。
诉衷情·今宵分破鹘沦秋
吴潜（宋代）

今宵分破鹘沦秋。孤客兴何悠。要向云中邀月，真个是呆头。风要紧，电光流。雨声飕。嫦娥应道，未卜明年，是乐还愁。
句
王逵（宋代）

下鹽广陌三条阔，斜倚危楼百尺高。
漫成呈文潜五首
晁补之（宋代）

不是生情薄桃李，广陵一株名最高。
俱飞蛱蝶莫猜忌，端为蜻蜓避伯劳。
舟中次珍书记韵
李彭（宋代）

沙头作别数峰暝，意逐屯云愁晏阴。雨打船篷藏枉渚，钟残客梦忆禅林。

山重水复归棹远，鱼跃鹭飞寒苇深。何日支郎访玄度，倚松停策伴微吟。
十一月十五夜
方回（元代）

竟与鳏鱼似，无由浊蚁持。
百为元有命，一往复何疑。
残梦终难续，深忧暗自知。
邻雏夜啼忽，吾亦忆吾儿。
舞曲歌辞。白纻歌二首
王建（唐代）

天河漫漫北斗粲，宫中乌啼知夜半。新缝白纻舞衣成，

来迟邀得吴王迎。低鬟转面掩双袖，玉钗浮动秋风生。

酒多夜长夜未晓，月明灯光两相照，后庭歌声更窈窕。

馆娃宫中春日暮，荔枝木瓜花满树。城头乌栖休击鼓，

青娥弹瑟白纻舞。夜天燑燑不见星，宫中火照西江明。

美人醉起无次第，堕钗遗佩满中庭。此时但愿可君意，

回昼为宵亦不寐，年年奉君君莫弃。
寄范石湖五首
王阮（宋代）

近来能辟千年谷，归去非思一筹鲈。
聊示维摩隐几相，要教狮子致文殊。
携瘿尊醉梅花下
陆游（宋代）

楠瘿作尊容斗许，拥肿轮囷元媚妩；肯从放翁来住山，谁云置身不得所？山房寂寞久不饮，作意欲就梅花语。
我病鲜欢花更甚，日暮凄凉泣残雨。
人生万事云茫茫，一醉常恐俗物妨，正须仙人冰雪肤，来伴老子铁石肠。
花前起舞花底卧，花影渐东山月堕。
瘿尊未竭狂未休，笑起题诗识吾过。
初遇子与方伯昆山旋尔言别赴任江右
王世贞（明代）

马鞍山脚乍停船，黄鸟嘤嘤到酒边。我自一翁安避地，君还四酒近朝天。

初完赵璧披云出，忽折吴钩向斗悬。蓄念千端那可尽，不如相对坐陶然。
郊丘侍祀
胡宿（宋代）

太极生真主，中原有圣人。圜丘尊上帝，大旅合群神。

行马帷宫肃，乘龙法驾驯。礼容光日月，文德动星辰。

剑履陪祠古，咸英作乐新。东方虚小次，午陛彻华茵。

吉土繇诚享，高穹以道亲。烛坛光景集，升燎福祥臻。

寒霁三冬色，恩融四海春。万灵今受记，长此奉尧仁。
陪全尚书子仁冯高州子羽宴刘宏远江楼子仁大书先得月楼四字且歌以美之子羽作记俾余赋诗即席奉呈
周巽（元代）

昔年李谪仙，呼月醉南楼。尚书今夕宴，客有冯高州。

坐邀刘颢清兴发，楼倚长江先得月。玉箫吹彻彩云留，声引凤凰来上阙。

八窗玲珑风露寒，秋高银汉生微澜。团光未离沧海角，流彩已照虚檐端。

尚书特笔高州记，飘飘颇有凌云气。毫翻云藻玉蜍乾，袖拂天香金粟坠。

醉歌窈窕邀嫦娥，满目飞光感兴多。仙人骑鹤遥相过，玉壶潋滟摇金波。

不醉如此良夜何，吁嗟不醉如此良夜何。
河南留守王大资
赵鼎（宋代）

退卧东山自在身，幡然犹肯慰斯民。名高海内推前辈，德冠朝中号伟人。

紫诰即看还旧物，黄扉终许秉鸿钧。瑶池花有千年实，更看东风几度春。
【越调】小桃红_○题情　　
王元和（清代）

○题情
暗思金屋配合春娇，是那一点花星照也。向这欢娱中深埋了祸根苗，我一从
见了那个妖娆，他便和咱燕莺期，凤鸾交，鸳鸯侣，只引的蜂蝶儿闹也。恨不的
折损柔条，谁承望五陵人，可早先能够了小蛮腰。
【下山虎】向这芙蓉锦帐配合春娇，说不尽忄乞僧处有万般小巧。割舍了叶
损枝残，蕊开瓣凋，早一树烟华春事了。是咱思算少，又被傍人一觅里搅。猛可
里祆神庙顿然火烧，险把蓝桥水淹倒。
【山麻秸】计痛喋低低道，你休得为我愁烦，因我煎熬。多娇，犹兀自恐咱
憔悴潘安容貌。越着我气冲牛斗，恨填沧海，怒锁霞霄。
【恨薄情】为恩情，伤怀抱。追游宴赏情分少，朱颜镜里添老。书斋静悄，
不敢展文公家教。但只是磨香翰，挽兔毫，才下笔了便写出风情，翰林旧稿。
【四般宜】织锦字，寄英豪。焚金鼎，谢青霄。端详了云翰墨，越着我恨难
熬。全不写云期雨约，但只诉玉减香消。他道我风流性如竹摇，忄乞登的在咱心
上，默地拴牢。
【怨东君】他那里红妆残顿忘了楚娇，咱这里青衫湿渐成沈腰。他那里两泪
鲛绡，咱这里行里坐里五魂缥缈。耽烦受恼，是咱离多会少。莫不是普天下相
思病，我共他占了？
【江头送别】腌赞闷腌赞闷甚时断绝？恹煎病恹煎、病甚日医疗、又不
敢对着人明明道，只落的梦断魂劳。
【余音】眠思梦想如花貌，这愁烦谁人知道，守着这一盏残灯昏沉沉坐到晓。
迎仙客（洞天）
史浩（宋代）

瑞云绕。四窗好。何须隔水寻蓬岛。日常晓。春不老。玉蕊楼台，果是无尘到。

没智巧。没华妙。个中只喜风波少。清尊倒。朱颜笑。回首行人，犹在长安道。
和刘补阙秋园寓兴之什十首 其五
朱庆馀（唐代）

深斋尝独处，讵肯厌秋声。翠筱寒愈静，孤花晚更明。

每因逢石坐，多见抱书行。入夜听疏杵，遥知耿此情。
古意四首 其四
李纲（宋代）

松柏寒更青，蕙兰幽自芳。君看绕指柔，何似百鍊刚。

逐物成俯仰，随时变炎凉。悲哉小人态，所得真毫铓。
句
高似孙（宋代）

折得花相伴，消渠酒拍浮。
题友人养素轩
胡宏（宋代）

少时情意在沧洲，壮岁还知学孔丘。
万事只嫌心有病，百年不作梦中游。
紫泥诏下人须在，黄卷人开我自收。
耻向红尘浪奔走，看云消尽意横秋。
赠术者
赵孟坚（宋代）

纷纷尘土簿书堆，职在其间怎可辞。
不向先生问荣达，但言何日是闲时。
乌石
王安石（宋代）

乌石冈边缭绕山，柴荆细路水云间。
吹花嚼蕊长来往，祗有春风似我闲。
次韵吴师益三首 其一
吕陶（宋代）

从宦故为涉险涂，强教人事与心符。狂言喋喋真无补，虚誉纷纷更不虞。

世味已如流水薄，野情常逐片云孤。圣恩宽裕归来好，免得乡人笑懦夫。
同子华仲连二兄游湖
韩维（宋代）

浊酒非陶令，方池似习家。
放舡风动柳，着岸水涵花。
对景情无极，高歌兴转赊。
群鸟思共济，何心问仙槎。
颂十玄谈·转位
释印肃（宋代）

行於异路且轮回，百亿分身拨不开。
地狱天堂非别有，相呼相唤隐天台。
游宋兴寺东岩
李建勋（唐代）

几年不到东岩下，旧住僧亡屋亦无。

寒日萧条何物在，朽松经烧石池枯。
武夷有感十一首
白玉蟾（宋代）

道人心与物俱化，对景无思诗自成。
诗句自然明造化，诗成造化寂无声。
寄安溪
林希逸（宋代）

书判可传今几录，就中亦有客先誇。强宗理化知无薤，住处名香可当花。

案牍正劳诗倚阁，扁题俱妙篆名家。新来一事翁尤喜，看小孙吟寿阿爷。
二月八日入试院奉柬谕德士奇诸同志
金幼孜（明代）

群才济济会南宫，奋笔争趍战艺中。江海鱼龙乘化雨，云霄雕鹗借长风。

文章自昔归时论，选拔由来合至公。圣代求贤思治理，共须努力副宸衷。
江上早行
杨士奇（明代）

汉阳楼上鼓初稀，烟柳昽昽一鹊飞。乘月不知行处远，满江风露湿人衣。
上元前雪三绝句
苏辙（宋代）

闭门不问门前事，灯火薰天自不知。
闻道朝来雪又下，老人今岁未应饥。
偶成
洪刍（宋代）

翻经灵运推不去，爱酒渊明挽不来。无复种莲人作社，空馀写影佛成台。
山水图 其一
商辂（明代）

画师盘礴作笔势，写出江山数千里。崔嵬绝巘如摩空，彷佛高岩起云气。

浮云开处见山骨，紫翠重重净如洗。飞泉落涧听无声，幽谷含春如有意。

武陵此去疑不远，似有桃花出流水。隔江依柳起凉风，高窗面此云山青。

客来相对坐忘倦，似说平生遁世情。我观斯图重太息，清时谁肯终泉石。

桑弧蓬矢作男儿，竹帛千春照芳绩。君不见当年伊尹耕有莘，憣然一出安斯民。
题黄岩黄山楼
张矩（宋代）

楼俯澄江碧，山宜四面观。压波桥影阔，带雨橹声寒。

客梦因诗醒，归心得酒宽。虚怀纳幽致，湿翠扑栏干。
舟望
卢梦阳（明代）

青松树树带斜阳，又见生公说法堂。鼓棹不须论远近，但离瓜地即他乡。
家酿酒乡四首 其四
曾几（宋代）

醉乡论石仍论斗，如此山重水复何。我觉去人殊不远，从来杯勺不能多。
竹楼
高翥（宋代）

老竹平分当建瓴，小楼从此擅高名。
地连云堞登临委，栏俯晴江梦寐清。
一记自能追正始，三閒谁与续咸平。
涛音日日烟中落，依约焚香读易声。
虞美人 其二 广陵李宗伯寓观女举作
毛奇龄（清代）

芜城新曲勾栏浅。覆地氍毹软。小蛮金管雪儿筝。二十四桥明月照人醒。

三朝不作衔书凤。但舞江南弄。晓风散去彩云愁。可是竹西歌吹久扬州。
萍乡即事
蒋之奇（宋代）

地接长沙近，乡名自古闻。毛山千嶂雪，玉女一堆云。

拱木扶霄上，飞泉触石分。霜风萍实老，目断楚江濆。
杨鸣鹤顾留宿殳山有诗相示用韵荅之
贝琼（元代）

转蓬悲杜甫，命驾愧张翰。把酒忘年老，听诗坐夜阑。

不趋龙尾道，休上虎须滩。白屋真堪乐，青山且共看。
重赠徐天隐
黄庭坚（宋代）

建极临万邦，稽古陛下圣。
除书日日下，有耳家相庆。
满意见升日，父老扶杖听。
日生所传闻，似仁祖德性。
定鼎百世长，橐弓四夷静。
执事当前朝，官冷殊未称。
破帽风攲攲，简易不骑乘。
危颠相扶持，泉石供嘲咏。
成乐涧阿中，傲世似未敬。
收潦下秋船，期公拜嘉命。
开元贞观事，身得见全盛。
闭门长蓬蒿，或许老夫病。
集义斋诗为太行高氏作 其四
吴当（元代）

灼知勇为，乃积乃充。无间微显，集于厥躬。
西湖杂咏·夏
薛昂夫（元代）

晴云轻漾，熏风无浪，开樽避暑争相向。映湖光，逞新妆。 笙歌鼎沸南湖荡，今夜且休回画舫。风，满座凉；莲，入梦香。
鸣治自斋居以诗来问风火之警次韵奉答
李东阳（明代）

疏灯残漏五更初，回首惊尘入梦馀。已愧焦头为上客，始知容膝是吾庐。

垂堂尚忆千金重，处世兼防百虑疏。赖有高情通问讯，数诗清切慰愁予。
晚渡渭桥寄示京邑游好
卢照邻（唐代）

我行背城阙，驱马独悠悠。寥落百年事，裴回万里忧。

途遥日向百，时晚鬓将秋。滔滔俯东逝，耿耿泣西浮。

长虹掩钓浦，落雁下星洲。草变黄山曲，花飞清渭流。

迸水惊愁鹭，腾沙起狎鸥。一赴清泥道，空思玄灞游。
其五六不鬭法
贾似道（宋代）

盪胲无后芡，不食又延笼。
啮牙并炼齿，终须落下锋。
和胡仲方摄县喜雨三首
释宝昙（宋代）

群农已作触藩羊，人语车声日夜忙。
肤寸出云从北海，十分好句属南昌。
长孙十一东山春夜见赠
杨谏（唐代）

故人谢城阙，挥手碧云期。溪月照隐处，松风生兴时。

旧林日云暮，芳草岁空滋。甘与子成梦，请君同所思。
浣溪沙
贺铸（宋代）

云母窗前歇绣针。低鬟凝思坐调琴。玉纤纤按十三金。

归卧文调犹带酒。柳花飞度画堂阴。只凭双燕话春心。
皇后阁端午帖子
真德秀（宋代）

瑶池十丈藕花香，清赏尤便水殿凉。
闻说内家多乐事，前星亲自捧霞觞。
聒龙谣
汪莘（宋代）

梦下瑶台，神飞阆苑，自叹尘寰久客。三人成周，望皇居帝宅。荡兰桨、伊阙波涛，曳玉杖、洛阳阡陌。独踌躇、武烈文谟，天垂晚，月生魄。

故人少，别怀多，引壶觞自酌，谁怜衰白。群仙问我，尚低头方册。共云将、东过扶摇，遇鸿濛、顿超玄默。待功成，翳凤骑麟，把蟠桃摘。
江外除夜
曹松（唐代）

千门庭燎照楼台，总为年光急急催。
半夜腊因风卷去，五更春被角吹来。
宁无好鸟思花发，应有游鱼待冻开。
不是多岐渐平稳，谁能呼酒祝昭回。
泵井涵清
姚守辙（明代）

盘据神龙吐玉涎，山灵朝暮护云烟。直从太华分玄酒，不数牂云占醴泉。

解愠啜甘随满腹，涓流溥利下平田。年来我绝千金想，愿借清泠洗俗缘。
黄陵庙
陈长生（清代）

苍凉古寺俯明湖，芷屋椒堂事有无。未辨芳魂来澧浦，空传清泪洒苍梧。

花深绀殿飞蝴蝶，月冷青山叫鹧鸪。莫向汀洲寻翠佩，湘南到处长蘼芜。
登南楼二首
吴芾（宋代）

人生安用若閒愁，得暇何妨且少休。
睡起径须烹北苑，兴来聊复上南楼。
公庭渐觉日无事，田里仍逢岁有秋。
满目江山还可乐，归心已动不容留。
陈丞以南安寨上所得二诗及到龙泉闻余戍地最
赵蕃（宋代）

问我能嗟远，如公肯见卑。
十分期一见，四首仅蒙诗。
傥许抄传可，何堪绝赠宜。
虽然籍湜辈，附此姓名知。
偈一百二十首 其六
释怀深（宋代）

门福一著，商量即错。明眼衲僧，无绳自缚。
春江花月夜，值微雨
张煌言（明代）

春光何处不迷离，江月江花带雨时。玉晕浮波千万里，檀痕浸水两三枝。

人行濠濮清辉湿，天入沧浪翠霭奇。若使扁舟乘夜去，暗香疏影更相宜。
贺清源仆射新命
黄滔（唐代）

虽言嵩岳秀崔嵬，少降连枝命世才。南史两荣唯百揆，

东闽双拜有三台。二天在顶家家咏，丹凤衔书岁岁来。

虚说古贤龙虎盛，谁攀荆树上金台。
顺阳歌
刘禹锡（唐代）

朝辞官军驿，前望顺阳路。野水啮荒坟，秋虫镂宫树。

曾闻天宝末，胡马西南骛。城守鲁将军，拔城从此去。
送亨坐主往天竺
李龏（金朝）

云笈遥携智者书，要寻初地作工夫。灵山忏主堂前草，试看春痕几遍枯。
劝农二首奉呈同官诸丈
陈淳祖（宋代）

劝农事云毕，晴日足登山。
山高翠微上，坐见人境閒。
天目有修眉，洞庭无狂澜。
田畴井画见，布谷行相关。
村村自花柳，流水春风颜。
周行抚泉石，碧匣开潺湲。
尚想读书声，犹在松树间。
此事已难会，沂水何时还。
郎吟苏仙语，明月下前湾。
暮春
王安石（宋代）

春期行晼晚，春意剩芳菲。
曲水应修禊，披香未试衣。
雨花红半堕，烟树碧相依。
怅望梦中地，王孙底不归。
又德循补之宠示七夕酬唱聊发狂言以当一笑
李光（宋代）

好事多应与愿违，经年消息却如期。匆匆旧约重寻处，耿耿银如欲渡时。

绰约肌肤云路远，低迷帘幕玉钩垂。夜凉风露非尘世，天外弯弯堕月眉。
貂裘换酒 其一 和朱十
李良年（清代）

尚忆青门醉。正鞦韆、翠裙入望，帝城桃李。君向扬州吾湘汉，身与沙鸥无际。

感此日、琼枝先寄。别后眠餐应似昔，奈浮云、聚散伤同辈。

缄未拆，杂悲喜。

频年泪滴芳兰悴。况天涯、岁华易改，锦鞯俱敝。退谷僧坊留题处，旧事凄凉何已。

若天意、定怜才子。潘耒查容无恙在，伴竹垞、老去同烟水。

楚江柳，又青矣。
叶桂发助教从李用之秘监于潮阳李持节使广部
刘克庄（宋代）

贺监空多惜别情，木绵花得似三荆。
打包便是参禅客，垂橐何须使鬼兄。
小郭今宁无赵子，四门古亦有欧生。
南辕不涉贪泉境，归去诗肠彻底清。
池州和同官咏梅花
张道洽（宋代）

苍虬百岁枝，残雪数家篱。
点俗那能染，孤芳只自知。
肯回桃李面，要是雪霜姿。
不见紫芝久，悠悠使我思。
洞仙歌 和友人纪恨三阕 其一
程颂万（清代）

花朝寒食，忽一春过半。剩有春愁最难遣。恁妆台乍起，扶病恹恹，帘子下、埋了落花千片。

翠苔空满径，庭院深深，愿学衔花入帘燕。娇重怯香多，浅黛低鬟，只隔着、中门双扇。

莫错怨、东风不多情，有信息传来，隔窗金钏。
赋甘露门送李御史之西台
乃贤（元代）

雉观银河近，天清鼓角空。女墙秋色外，仙掌月华中。

双阙当关树，高城绕汉宫。使君骢马入，按辔立西风。
杭湖夜归
陆游（宋代）

昔如架上九秋鹰，今似窗间十月蝇。
无复櫜鞬思出塞，不妨粥饭略同僧。
白苹洲晚初回棹，绿树村深已上灯。
莫谓陶诗恨枯槁，细看字字可铭膺。
初夏
姜特立（宋代）

松花金粉落，荷叶翠钿浮。
啼鵙千山暮，一年春事休。
拔蒲
胡应麟（明代）

拔蒲复拔蒲，六月湖水中。纤纤十春笋，不肯露青葱。
赞五祖演和尚
释法薰（宋代）

参录公犹未，瞥见白云方始彻果。
有超师之作，敢道端师翁语拙。
一生居淮不入浙，独弄单提这一著。
至偏差接三佛，控南堂，
以一大藏，切入啰孃。
夫是之误用东山正续，毫发一移，
亘千万世，源深流长者也。